  Майя Бывальцева Удмуртиысь кунпуш ужъёсъя ёзэсъёсы быръёнъёсъя катрадлыкез тӥянъёс сярысь 20 ивортонъёс вуизы. Ӝыныез соос пӧлысь ӧз зэмалэ. 7-тӥ куарусёнэ журналистъёслы со сярысь вераз элькунысь кунпуш ужъёсъя министерствоысь полицилэн кивалтӥсезлэн воштӥсез Сергей Козлов. Ньыль ивортонъёсъя катрадлыкез тӥян пусъемын но протоколъёс гожтэмын — Ува, Шаркан, Ленин ёросъёсын но Воткаын. Эшшо куать вазиськонъёсъя али эскеронъёс мыно на. Шарканын пусъем учыръя одӥгзэ кандидатэз 1 сюрс манет быдӟа штраф тырытыны пумкылъян кутэмын, мукетъёсызъя суд пумкылъян ӧз куты на. Штраф улэ кыскем мурт ӧтён-ӝутканэ быдэ вуымтэосты кыскем — соос ӧтён-ӝуткан материалъёс сётъяллям. Уваын ӧтён-ӝуткан материал интыяллям, нош со понна коньдонэз быръён фонд палэнысь тыриллям. Мукетъёсыз каттӥянъёс со выллем ик мугъёсын герӟаськемын. Сергей Козловлэн верамезъя, быръёнъёсъя кампанилэсь мынэмзэ полиция Россиысь ФСБ-лэн элькунъя управлениеныз но улосвылысь Быръёнъёсъя ӧриен ӵош нуэ, соос эскеронэз кулэ карись иворъёсты сётъяло. Озьы ик со пусйиз, куара сётон нуналэ огыр-бугыръяськонъёс ортчыны малпасьёс сярысь нокыӵе ивортонъёс али ӧвӧл шуыса. Полиция быръёнъёс дыръя катрадлыкез тӥян учыръёс сярысь телефон пыр ивортыны курыса вазиське, жингыртыны луоз 02 яке (3412) 419 — 373/474/575 номеръёсъя. Тодэ вайытом, 10-тӥ куарусёнэ Удмуртиын элькунлы тӧроез дырызлэсь вазь быръёнъёс но Кун Кенешлэн куатетӥ ӧтчамаз депутатъёсты быръёнъёс ортчозы. «Удмуртиысь Кун Кенеше быръёнъёс-2017» но «Удмуртилы тӧроез быръёнъёс-2017» сярысь иворъёс Тегъёс: Ижкар МВД Ува Шаркан быръёнъёс КунКенеш полиция Вотка  